ประกาศการประปาส่วนภูมิภาค เรื่อง  การออกพันธบัตรการประปาส่วนภูมิภาค  พ.ศ. 2543 ครั้งที่ 2

ประกาศการประปาส่วนภูมิภาค

ประกาศการประปาส่วนภูมิภาค
เรื่อง การออกพันธบัตรการประปาส่วนภูมิภาค
พ.ศ. ๒๕๔๓ ครั้งที่ ๒[๑]

อาศัยอำนาจตามความในมาตรา ๗ (๙) และมาตรา ๔๘ (๓) แห่งพระราชบัญญัติการประปาส่วนภูมิภาค
พ.ศ. ๒๕๒๒ และโดยความเห็นชอบของคณะรัฐมนตรี ผู้ว่าการการประปาส่วนภูมิภาค จึงขอประกาศให้ทราบว่า

ข้อ ๑  การประปาส่วนภูมิภาค
จะทำการกู้ยืมโดยวิธีออกพันธบัตร

ข้อ ๒  พันธบัตรนี้มีชื่อเรียกว่า พันธบัตรการประปาส่วนภูมิภาค
พ.ศ. ๒๕๔๓ ครั้งที่ ๒

ข้อ ๓ 
พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกจำนวนรวม ๑,๐๐๐
ล้านบาท (หนึ่งพันล้านบาท) แบ่งออกเป็นจำนวน ๑,๐๐๐,๐๐๐ หน่วย (หนึ่งล้านหน่วย)
โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนคืน ๑๐ ปี
นับแต่วันที่ออกพันธบัตร เป็นการไถ่ถอนครั้งเดียวเต็มตามจำนวนที่ออกและไม่มีการไถ่ถอนก่อนกำหนด

ข้อ ๗  วันออกพันธบัตรคือวันที่ ๒๙ สิงหาคม ๒๕๔๓

ข้อ ๘  วันไถ่ถอนพันธบัตรคือวันที่ ๒๘ สิงหาคม
๒๕๕๓ แต่ถ้าตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙  พันธบัตรนี้มีดอกเบี้ยในอัตราคงที่ร้อยละ
๖.๔๔ ต่อปี คำนวณจากมูลค่าของพันธบัตร โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้นจริง
เศษของหนึ่งสตางค์ให้ปัดทิ้ง

ข้อ ๑๐ 
การประปาส่วนภูมิภาคจะชำระดอกเบี้ยให้แก่ผู้ถือกรรมสิทธิ์ในพันธบัตร
ตามกำหนดดังนี้
๑๐.๑ 
ดอกเบี้ยงวดแรกชำระในวันที่ ๒๘ กุมภาพันธ์ ๒๕๔๔
๑๐.๒ 
ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๒๙ สิงหาคม และวันที่ ๒๘
กุมภาพันธ์ ของทุกปีตลอดเวลาที่พันธบัตรยังมีอายุอยู่
๑๐.๓ 
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔ 
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการประปาส่วนภูมิภาคหรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑  การโอนกรรมสิทธิ์ หรือการจำนำพันธบัตรนี้
ให้ทำโดยวิธีจดทะเบียนที่ธนาคารแห่งประเทศไทย
ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้ การโอนกรรมสิทธิ์หรือการจำนำพันธบัตร
จะกระทำในระหว่างระยะเวลาหนึ่งเดือนก่อนวันครบกำหนดวันชำระดอกเบี้ยตามข้อ ๑๐
และวันไถ่ถอนพันธบัตรตามข้อ ๘ มิได้ เว้นแต่นายทะเบียนจะเห็นสมควร

ข้อ ๑๒ 
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ
ข้อ ๑๓  พันธบัตรนี้มิให้ถือว่าฉบับใดสมบูรณ์
เว้นแต่พนักงานเจ้าหน้าที่ธนาคารแห่งประเทศไทย ซึ่งผู้ว่าการ
การประปาส่วนภูมิภาคแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้น

ข้อ ๑๔  พันธบัตรนี้จำหน่ายแก่
ผู้ลงทุนประเภทสถาบันหรือมีลักษณะเฉพาะตามประกาศสำนักงานคณะกรรมการกำกับหลักทรัพย์
และตลาดหลักทรัพย์ ที่ กจ. ๑๓/๒๕๓๗ แก้ไขเพิ่มเติมตามประกาศที่ กจ. ๓๒/๒๕๔๐

ข้อ ๑๕  การประปาส่วนภูมิภาคมอบหมายให้
ธนาคาร  ศรีนคร จำกัด (มหาชน)
เป็นผู้จัดการจัดจำหน่าย ตัวแทนจำหน่าย และประกันการจำหน่ายพันธบัตรนี้ และจัดการอื่น
ๆ ที่จำเป็นเพื่อประโยชน์ในการนี้

ข้อ ๑๖  รายละเอียดขั้นตอน วิธีการ
และกำหนดการเปิดให้จองซื้อพันธบัตรนี้ ตลอดจนขั้นตอนและวิธีการจัดสรร
และวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรในการจองซื้อพันธบัตรไม่เต็มตามความประสงค์ให้เป็นหน้าที่ของผู้จัดการจัดจำหน่ายและประกันการจำหน่ายพันธบัตรเป็นผู้กำหนด

ข้อ ๑๗ 
พันธบัตรนี้ใช้เป็นหลักทรัพย์ค้ำประกันในการประมูลงานกับการประปาส่วนภูมิภาคได้

ข้อ ๑๘ 
ธนาคารแห่งประเทศไทยทำหน้าที่รับผิดชอบในการเป็นนายทะเบียนและตัวแทนจ่ายเงินพันธบัตรและจัดการอื่น
ๆ ที่จำเป็นเพื่อผลประโยชน์ในการนี้

ข้อ ๑๙ 
ธนาคารแห่งประเทศไทยจะส่งมอบใบพันธบัตรให้แก่ผู้ถือกรรมสิทธิ์ในพันธบัตร
ภายในกำหนด ๔๕ วัน นับแต่วันออกพันธบัตร

ประกาศ ณ วันที่ ๒๙ สิงหาคม พ.ศ. ๒๕๔๓
วันชัย  กู้ประเสริฐ
ผู้ว่าการ
การประปาส่วนภูมิภาค

อัมพิกา/แก้ไข
๒๔ เมษายน ๒๕๔๕

สถาพร/ปรับปรุง
๑๙ ธันวาคม ๒๕๔๙

สุเมธ/ปรับปรุง
๗ กรกฎาคม ๒๕๕๘

[๑] ราชกิจจานุเบกษา เล่ม ๑๑๗/ตอนพิเศษ ๙๖ ง/หน้า ๓๘/๒๐ กันยายน ๒๕๔๓